**„Ние, Гераците“**

 НБУ представя съвременна театрална версия на повестта на Елин Пелин „Гераците“.

Сценична реализация: Снежина Петрова

Сценография: Десислава Морозова

С участието на студенти от програма „Театър“ на НБУ: Божидар Михайлов, Бояна Георгиева, Валерия Иванова, Веселина Бояджиева, Кристиян Янев, Лъчезар Дойнов, Натали Йорданова, Соня Ковчезлиева, Християна Стоименова, Томи Михайлов, Румен Христов, Красимира Дуковска

В спектакъла е използвана музика на Гергана Димитрова.

**С подкрепата на ЦФСР към Настоятелството на НБУ и фонд „Учебни програми“ към БФ и ФБО на НБУ.**

**Този проект е реализиран с финансовата подкрепа на Министерството на културата.**

Историята на българското семейство, на неговия генезис и разпад в началото на 20.век, когато Елин Пелин пише повестта си, е темата и нашият театрален проект. Архетипните теми в повестта за динамиката на отношенията в семейната общност, за семейната митология, свързана с идеята за „скритото имане“ са актуални и днес и е сериозно професионално предизвикателство да се изгради адекватен театрален език, който преобръща клишетата в мисленето ни за Елин Пелин.

Повестта на Елин Пелин разработва темата за родовото престъпление и е универсална матрица, в която могат да се впишат лични истории, истории, ритуали, практики и традиции на различни общности и групи.

Практиката на **Образователния театър** е иновативна за България и в нейното поле се вписват различни форми на Форум театър, Плей-бек театър и др. Настоящият спектакъл има за цел да постави като тема на дискусия конкретно литературно произведение от учебната програма в средното образование и да изпълни две задачи – да улесни и обогати разбирането на литературната творба от ученици и зрители със средствата на театралната интерпретация и да включи и повиши познанията им за културните и духовни традиции на региона, от който произхождат и които могат да станат част от театралната интерпретация. Така учениците получават литературно, личностно и социокултурно познание, усвоено през „преживяването“. Така театърът се явява практически инструмент за въздействие, лаборатория, в която участниците съумяват да идентифицират нова гледна точка за събитието. Не на последно място, връщането назад към **родова ни памет** чрез изкуството провокира интереса на зрителите към търсене на лична идентичност и произход; отключва чувство на принадлежност към единна общност, език и вяра.

Тематичното разширяване на културния продукт е свързано и с включването на специфични елементи от материалната и духовна култура на Софийския регион:

• певческата традиция – шопските двугласи

• архитектурните характеристики, проявени в сценографското решение

• предметния свят – белег на материалната култура на общността

• езиковата характеристика на региона – проявена в използваните клетви от шопската фолклорна област

• ритуали – спецификите на сватбата и погребението

• трудовата дейност – специфична за конкретния регион

В рамките на проекта, ще се реализират и образователни дискусии с участието на учители, ученици и творци от конкретното населено място, като ще се повдигнат теми, които да очертаят перспективите на образователния театър и прилагането на предложения подход към различни литературни творби и автори.